SET ปิดเช้าร่วง 9 จุด ตามตปท. หลังตัวเลขเศรษฐกิจจีนต่ำคาด
SET ปิดเช้าร่วง 9 จุด ตามตปท. หลังตัวเลขเศรษฐกิจจีนต่ำคาด โดยดัชนีปิดตลาดเช้านี้ที่ระดับ 1,587.86 จุด ลบ 9.18 จุด หรือ 0.57% มูลค่าการซื้อขาย 2.12 หมื่นล้านบาท
14 ม.ค. 2562

ผู้สื่อข่าวรายงานว่า ดัชนีปิดตลาดเช้านี้ที่ระดับ 1,587.86 จุด ลบ 9.18 จุด หรือ 0.57% มูลค่าการซื้อขาย 2.12 หมื่นล้านบาท
10 หุ้นกดดัชนีเช้านี้

ด้าน น.ส.ธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป(ประเทศไทย) เปิดเผยว่า ดัชนีหุ้นไทยในช่วงเช้าที่ผ่านมาปรับตัวลดลงค่อนข้างมาก เป็นไปในทิศทางเดียวกับตลาดหุ้นในภูมิภาคเอเชียที่ต่างปรับตัวลง หลังได้รับปัจจัยกดดันตัวเลขเศรษฐกิจจีนที่ออกมาต่ำกว่าที่คาด
อนึ่ง สำนักงานศุลกากรจีน (GAC) รายงานในวันนี้ว่า ยอดส่งออกตลอดปี 61 ขยายตัว 7.1% เทียบรายปี แตะที่ระดับ 16.42 ล้านล้านหยวน ขณะที่ยอดนำเข้าขยายตัว 12.9% แตะที่ 14.09 ล้านล้านหยวน ส่งผลให้จีนมียอดเกินดุลการค้าในปี 61 ที่ระดับ 2.33 ล้านล้านหยวน ซึ่งปรับตัวลดลง 18.3%
นอกจากนี้ น.ส.ธีรดา กล่าวต่อว่า นักลงทุนยังคงติดตามสถานการณ์สงครามทางการค้าระหว่างสหรัฐและจีน หลังจากที่มีการเจรจากันในช่วงก่อนหน้านี้ และการปิดหน่วยงานของรัฐบาลสหรัฐฯ (ชัตดาวน์) ที่ยืดเยื้อมาเป็นวันที่ 24
สำหรับแนวโน้มการลงทุนในช่วงบ่ายนี้ น.ส.ธีรดา กล่าวว่า ดัชนีฯยังคงเคลื่อนไหวอยู่ในกรอบ Sideway Down ต่อเนื่อง โดยให้แนวต้าน 1,595 จุด ส่วนแนวรับ 1,580 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่ 
BDMS  มูลค่าการซื้อขาย 2,350.77 ล้านบาท ปิดที่ 23.80 บาท เพิ่มขึ้น 0.90 บาท
IVL มูลค่าการซื้อขาย 2,129.66 ล้านบาท ปิดที่ 49.50 บาท ลดลง 4 บาท
PTT มูลค่าการซื้อขาย 1,473.25 ล้านบาท ปิดที่ 48 บาท ลดลง 1.25 บาท
AOT มูลค่าการซื้อขาย 1,321.41 ล้านบาท ปิดที่ 68.50 บาท ราคาไม่เปลี่ยนแปลง
PTTGC มูลค่าการซื้อขาย 855.69 ล้านบาท ปิดที่ 68.75 บาท ลดลง 2 บาท